section_heading: Priča
paragraph_text: Iduće jutro Luis otiđe do Tonyjevog stana, gdje on već pakuje kovčege, te se oni nakon dulje svađe pomire i odluče stati na kraj Bulgarinu, koji se sprema napustiti zemlju. Luis sabotira operaciju utovaranja heroina na zabavištu Firefly Island te ubije velik broj Bulgarinovih gangstera, među njima i Timura. Zatim s motociklom koji je tamo našao kreće do aerodroma gdje se Ray Bulgarin sprema da odleti iz Liberty Cityja; dok juri na motoru, proganjaju ga naoružani Bulgarinovi ljudi u automobilima; međutim, uskoro dolazi Yusuf sa svojim helikopterom te eliminira mafijaše na Luisovom repu. Yusuf zaželi Luisu sreću, te Luis stiže na aerodrom, gdje Bulgarinov avion već polijeće. Luis iskače s motora na Bulgarinov avion, te se u avionu na nebu obračunava s Bulgarinovim ljudima. Konačno, u borbi vatrenim oružjem ubije i samog Bulgarina, te iskoči iz aviona i sleti padobranom do parka gdje ga čeka Tony. Luis i Tony odluče da je vrijeme da nastave živjeti svoje živote i raditi stvari na pošten način. Nesretne dijamante pronalazi beskućnik kopajući po kanti za smeće, te je u završnoj špici vidljivo kako je prodao dijamante i postao bogat.